text: Tout droit enmi le praëlet
   Cléomadès le cheval met.
   Lors dist au roi : "Or m'amenez
   La pucele, et puis vous séez.
   Car vous verrez jà tel merveille
   K'ainc ne veïstes sa pareille ;
   Car nus ne deveroit cuidier,
   À paines nès parsouhaidier
   Que on si tost garir peüst
   Fenme qui si grief mal eüst
   Que ceste a eü longuement,
   Com je la garirai briement."
   PageV02P138
   Folio52v
   Et lors tous asseöir les fist
   Entour le cheval, et les mist
   Au plus loing dou cheval qu'il pot.
   Son afaire pourveü ot
   De tout kan que il couvenoit ;
   Car tout kan que il commandoit
   Estoit prest et apareillié,
   Car par léenz erent si lié
   De ce que il devoit garir
   Clarmondine, que son plaisir
   Et son commant partout faisoient.
   Kan qu'il demandoit li bailloient
   À son plaisir et à son gré.
   Tout faisoient sa volenté.
  